钦定古今图书集成/明伦汇编/官常典/第298卷 > 金
## 钦定古今图书集成/明伦汇编/官常典/第298卷 > 金

金制，“尚书省设吏部尚书一员，侍郎佐之，统郎中、员
外郎，掌文武选授、勋封考课、出给制诰之政。”

按《金史百官志》六部，“国初与左右司通署。天眷三年，
始分治吏部。尚书一员，正三品；侍郎一员，正四品；郎
中二员，从五品。”

〈注〉天德二年，郎中增四员。后省。

员外郎，从六品。

〈注〉天德二年，增作四员。后省。

“掌文武选授、勋封考课、出给制诰之政，以才行劳效
比仕者之贤否，以《行止文册》《贴黄簿制》各阙之机要。
正七品以上，以名上省，听制授。从七品以下，每至季
月，则循资格而拟注。自八品以上则奏，以下则否，侍
郎以下皆为尚书之贰。”郎中掌文武选、流外迁用、《官
吏差使、行止名簿》《封爵制诰》一员掌勋级酬赏、《承袭
〈用荫〉》《循迁》《致仕》、考课、《议谥》之事。员外郎分判曹务及
参议事。所掌与郎中同。

凡内外官之政绩，所历之资考，更代之期，去就之故，
秩满皆备陈于解由，吏部据以定能否。又撮解由之
要，于铨拟时读之，谓之“铨头。”又会历任铨头而书于
行止簿。行止簿者，以姓为类，而书各人平日所历之
资，考功过者也。又为簿列百司官名，有所更代，则以
小黄绫书更代之期及所以去就之故，而制其铨拟
“之要领焉。”凡县令则省除，《部除》者通书而各疏之。
主事四员，从七品。掌知管差除、校勘行止，分掌封勋、
资考之事。惟选事则通署，及掌受事付事、检勾稽失，
省署文牍，兼知本部宿直、检校架阁。

〈注〉皇统四年，六部主事始用汉士人。《大定》三年，用进士，非特旨不得拟吏人，如宰执保奏人材，不入

常例。承安五年，增女直主事一员，令史六十九人。内女直二十九人，译史五人，通事二人，与令史同。泰和八年，令史增十人。

架阁库：

〈注〉大定二十一年六月设，仍以主事提控之。

管勾，正八品。掌吏、兵两部架阁，兼检校吏部行止。

〈注〉以识女直、契丹、汉字人充。如无拟识女直、汉字人充。

同管勾一员，官告院提举二员，掌署院事。

〈注〉以吏部郎中、翰林修撰各一人充。

审官院：

〈注〉承安四年设，大安二年罢之。若注拟失当，上令御史台官论列。

知院一员，从三品。掌奏驳除授失当事。

〈注〉随朝六品、外路五品以上官除授，并送本院审之。补阙、拾遗、监察虽七品，亦送本院，或《御批》亦送禀，惟部除不送。

同知审官院事一员，从四品，掌书四人。

〈注〉女直、汉人各二人，以御史台终场举人择充。